Ir-Raba' Pitazz – Paragrafi 1241-1250 + O Ġesu' tiegħi, meta xi ħadd ikun kattiv jew ma jġibx ruħu tajjeb magħna, ikun biżżejjed diffiċli għalina li nissaportu din it-tip ta' tbatija. Imma din ħaġa żgħira ħafna ħdejn tbatija li jiena ma nistax nissaporti; jiġifieri, dak li jiena nħoss meta xi ħadd juri tjubija miegħi u mbagħad ipoġġili nases quddiem saqajja ma' kull pass li nagħmel. Kemm trid ikollok rieda qawwija biex tħobb ruħ bħal din għall-imħabba ta' Alla. Ħafna drabi trid tagħmel att erojku sabiex tħobb ruħ bħal din bħalma jrid Alla. Jekk il-kuntatt ma' persuna bħal din ma jkunx ta' spiss, tkun ħaġa iktar faċli li tissaportiha, imma meta wieħed ikun qed jgħix f'kuntatt mill-qrib ma' din il-persuna u jkollu din l-esperjenza ma' kull pass li jagħmel, l-isforz li jkun irid jagħmel ikun kbir ħafna. Ġesu' tiegħi, infidni sa ġewwanett sabiex jiena nkun nista' nirriflettik f'ħajti kollha. Iddivinizzani sabiex l-għemejjel tiegħi jkollhom valur sopranaturali. Agħmel li jiena jkolli mħabba, mogħdrija u ħniena għal kull ruħ bla ebda eċċezzjoni. O Ġesu' tiegħi, kull wieħed u kull waħda mill-qaddisin Tiegħek jirriflettu waħda mill-virtujiet tiegħek; jiena nixtieq nirrifletti l-qalb Tiegħek, mimlija mogħdrija u ħniena; irrid nagħtiha glorja. Ħalli l-ħniena Tiegħek, O Ġesu' tiġi stampata fuq qalbi u ruħi bħal siġill, u din tkun is-sinjal tas-sbuħija tiegħi f'din il-ħajja u fil-ħajja li ġejja. Li nigglorifika l-ħniena Tiegħek hi l-ħidma esklussiva ta' ħajti. 15 ta' Awissu 1937. It-Twissijiet ta' Patri Andrasz. "Dawn iż-żminijiet ta' nixfa meta wieħed ikun konxju ħafna tal-miżerja tiegħu, li Alla jkun ippermetta, lir-ruħ jippermettulha ssir taf kemm hu ftit dak li kapaċi tagħmel waħedha. Dan jgħallmek kemm għandek tapprezza l-grazzji ta' Alla. It-tieni punt hu fedelta' fl-eżerċizzi u d-dmirjiet kollha, fedelta' f'kollox, bħalma jiġri fi żminijiet ta' ferħ. It-tielet punt hu li f'dawn l-affarijiet li qed nitkellmu dwarhom, trid tkun ubbidjenti għal kollox lejn l-Arċisqof (Jalbrzykowski) għalkemm, minn żmien għall-ieħor, tista' tfakkru dwar din il-ħaġa, imma bil-kalma kollha. Xi kultant, ikun hemm bżonn daqsxejn verita' qarsa." Fi tmiem il-konverżazzjoni, tlabt is-saċerdot jippermettili nikkomunika ma' Ġesu' bħalma kont nagħmel qabel. Huwa wieġeb: "Jiena ma nistax nagħti ordnijiet lill-Mulej Ġesu', imma jekk Hu stess jiġbdek lejh, inti tista' timxi wara dak li jiġbdek. Iżda, ftakar dejjem li għandek turih qima kbira, għax il-Mulej hu tassew kbir. Jekk inti f'dan kollu qiegħda tassew tfittex ir-rieda ta' Alla u tixtieq twettaqha, tista' tkun fil-paċi; il-Mulej mhux ser jippermetti l-ebda tip ta' żball. Dwar il-mortifikazzjonijiet u t-tbatijiet, int trid tgħidli darb'oħra kif qiegħda tgħixhom. Poġġi lilek innifsek f'idejn l-omm l-iżjed Qaddisa." 15 ta' Awissu 1937. Waqt il-meditazzjoni, il-preżenza ta' Alla mlietni b'mod qawwi ħafna, u kont konxja tal-ferħ tal-Verġni Marija meta ġiet mtellgħa fis-sema. Lejn it-tmiem taċ-ċerimonja li saret ad unur Omm Alla, rajt lill-Verġni Marija, u hija qaltli, O, kemm togħġobni l-qima ta' mħabbtek! U f'dak il-waqt Hija għattiet lis-sorijiet kollha tal-Kongregazzjoni tagħna bil-mantell tagħha. B'idha l-leminija, Hija għafset magħha lill-Madre Ġenerali Michael, u b'idha x-xellugija Hija għafset lili, filwaqt lis-sorijiet kollha kienu jinsabu f'riġlejha, mgħottijin bil-mantell tagħha. Imbagħad Omm Alla qalet, Kull min jippersevera bil-ħerqa sal-mewt fil-Kongregazzjoni Tiegħi ma jsofrix in-nar tal-Purgatorju, u jiena nixtieq li kull waħda tingħaraf minn dawn il-virtujiet: umilta' u manswetudni; kastita' u mħabba ta' Alla u għall-proxxmu; mogħdrija u ħniena. Wara dan il-kliem, il-Kongregazzjoni kollha għebet minn quddiem għajnejja, u jiena bqajt waħdi flimkien mal-Omm l-iżjed Qaddisa li wissietni dwar ir-rieda ta' Alla u kif għandi napplikaha f'ħajti u nissottometti ruħi kollni kemm jien għad-digrieti Tiegħu l-iżjed qaddisa. Impossibli għalija li jiena nogħġob lil Alla mingħajr ma nobdi r-rieda qaddisa Tiegħu. Binti, nirrikmandalek bil-qawwa kollha li inti twettaq bil-fedelta' x-xewqat kollha ta' Alla, għax din il-ħaġa togħġob ħafna lill-qdusija Tiegħu. Għandi xewqa kbira li tingħaraf għal din il-fedelta' fit-twettiq tar-rieda ta' Alla. Poġġi r-rieda ta' Alla qabel is-sagrifiċċji u l-olokawsti kollha. Filwaqt li l-Omm tagħna tas-Sema kienet qiegħda titkellem miegħi, għarfien profond ta' din ir-rieda ta' Alla beda dieħel ġewwa ruħi. Ġesu' tiegħi, għaxqa ta' qalbi, meta ruħi timtela' bid-divinita' Tiegħek, jiena naċċetta l-ħelu u l-morr xorta waħda. It-tnejn li huma għad jgħaddu. Kulma nżomm ġewwa ruħi hi l-imħabba ta' Alla. Għal din il-ħaġa nagħmel kull sforz; mill-bqija, kollox jiġi wara. 16 (ta' Awissu 1937). Wara t-Tqarbin rajt lill-Mulej Ġesu' fil-majesta' kollha Tiegħu, u Hu qalli, Binti, matul dawk il-ġimgħat meta inti la rajtni u lanqas ħassejt il-preżenza Tiegħi, Jiena kont magħqud miegħek b'mod iżjed profond milli f'dawk iż-żminijiet (meta kellek esperjenza) ta' estasi. U l-fedelta' u l-fwieħa tat-talb tiegħek waslu Għandi. Wara dan il-kliem, ruħi ġiet imfawra bil-konsolazzjoni ta' Alla. Lil Ġesu' ma rajtux, u kien hemm biss kelma waħda li stajt nlissen u din kienet: "Ġesu'". U wara li lissint dak l-Isem, ruħi reġgħet imtliet bid-dawl u b'ġabra ikbar, li damu għaddejjin għal tlett ijiem. Iżda, minn barra bqajt nista' nkompli bid-dmirijiet tiegħi tas-soltu. Kollni kemm jiena ġejt imqanqla sa mill-qiegħ nett ta' qalbi. Il-kobor ta' Alla ma jbeżżagħnix, imma jferraħni. Meta nagħtih glorja, jiena stess nintrefa' 'l fuq. Meta narah kuntent, jiena stess insir kuntenta, għax kulma hemm ġo fih jerġa' jinżel lura fuqi. Sirt naf bl-istat ta' ċerta ruħ u x'kien hemm f'dik ir-ruħ li lil Alla ma kienx jogħġbu. Insir naf bih b'dan il-mod: f'daqqa waħda nħoss l-uġigħ f'idejja, f'saqajja u f'ġenbi, f'dawk il-postijiet fejn l-idejn, is-saqajn u l-ġenb tas-Salvatur ġew minfuda. F'dak l-istess waqt, jiena nirċievi għarfien tal-istat tar-ruħ u x'inhu d-dnub li tkun wettqet. Inħoss xewqa li nagħmel tpattija lill-Mulej Ġesu' b'mod li jaqbel (mal-offiża). Illum ilbist iċ-ċilizju għal seba' sigħat sabiex naqla' l-grazzja tal-indiema għal dik ir-ruħ. Fis-seba' siegħa ħassejt serħan filwaqt lir-ruħ ħasset ġewwa fiha maħfra għad-dnub tagħha, għalkemm kienet għadha ma marritx tqerr. Biex inpatti għad-dnubiet tal-ġisem, jiena nimmortifika l-ġisem u nsum sakemm ikolli permess. Biex inpatti għad-dnubiet tas-suppervja, jiena nitlob b'moħħi jmiss mal-art. Biex inpatti għad-dnubiet tal-mibgħeda, jiena nitlob u nagħmel xi opra tajba għall-persuna li jiena nsibha diffiċli. U b'dan il-mod jiena npatti skont in-natura tad-dnub li jiena nkun konxja minnu. 19 (ta' Awissu 1937). Illum waqt l-adorazzjoni, il-Mulej tani x'nifhem kemm jixtieq lir-ruħ tingħaraf mill-opri tagħha ta' mħabba. U fl-ispirtu stajt nara kemm hemm erwieħ qegħdin jgħajtulna, "Agħtuna lil Alla." U d-demm tal-Appostli beda jbaqbaq ġewwa fija. Minix sejra nkun xħiħa bih; ser inxerrdu kollu sal-inqas qatra għall-erwieħ immortali. Għalkemm forsi Alla dan mhux ser jippretendih fis-sens fiżiku, huwa possibli fl-ispirtu u l-mertu m'hu xejn inqas. Illum irrealizzajt li ma kellix nitlob ċertu permess, imma kelli nġib ruħi f'din il-ħaġa bħalma kienet tippretendi mingħandi Omm Alla. Għalissa, m'hemmx bżonn l-ebda spjegazzjonijiet; erġajt ninsab fil-paċi. Din l-ispirazzjoni rċevejtha filwaqt li kont sejra nagħmel l-eżami tal-kuxjenza u kont inkwetata ħafna għax ma kontx naf x'kelli nagħmel. Id-dawl divin jista' jagħmel iktar f'mument wieħed milli nista' nagħmel jiena meta ngħeja lili nnifsi ġurnata wara l-oħra.
Djarju ta' Swor Fawstina – Ir-4 Pitazz (par.1241-1250)